王令
冬阴寄满子权
玄云载雨惜不下，北风吹急水相黏。
周遮覆盖不通透，锢结已厚难披燖。
微阳未复老阴壮，计去暖律时犹淹。
青天何可一日失，渐恐此去无由瞻。
日驭自惧不得脱，略出急入地下潜。
凭阴托寒恣凌烁，风伯得意欣沾沾。
但幸天公不省悟，谁顾地下人嗟谗。
隔绝霜露旷不下，帝有润泽何由沾。
非惟勾芽冻夭折，亦恐万类由兹歼。
九龙衔火互相暖，称有日职借不甘。
群儿锐奋不量度，欲仰吐气吁以炎。
惟有壮士抱剑卧，思得美酒聊自酣。